**DETALJNIJE INFORMACIJE O PROGRAMU FESTIVALA UDRUGE RI ROCK „ZVUKOM PREKO VODE“**

**PETAK 10. SRPNJA**

**DNEVNI PROGRAM OD 10.00 H**

**Izložbe mladih umjetnika**
Izložba Galerije SKC Izgubljeni u supermarketu kojom će se predstaviti troje mladih umjetnika/ica: Petra Bilaver, Danijela Mihić i Stjepan Pranjković. Radovi istražuju egzistenciju u postmodernom društvu senzacije, profita, individualizma i univerzalizma. Postavljaju se u kontrast profilima sa društvenih mreža i režiranim prikazima, čime izgrađuju ne samo razliku stvarnosti i virtualnosti već stvarnosti i fikcije.

[**Music Makers**](https://www.facebook.com/musicmakersdiy/) **radionica za djecu**
Music Makers čine glazbenici Franciska Gluhak i Roko Pečarić, a njihov program sadrži interaktivne radionice izrade instrumenata od svakodnevnih recikliranih materijala. U izradi instrumenata koriste plastične boce, kartonske kutije i tube, PVC cijevi, drvo, žicu, balone, slamčice, pa čak i maslačak i mrkvu. U istraživanjima sa elektronskim otpadom izrađuju synthesizere, mikrofone, MIDI controllere, efekt pedale, pojačala i slične naprave. Ovaj put na radionicama izrađivat će puhačke instrumente i udaraljke.

[**Ri Rock**](https://www.facebook.com/udrugarirock/) **Akademija**
Prije pet mjeseci, udruga Ri Rock je pokrenula novi projekt – Ri Rock Akademiju, nastao na temelju dosadašnjeg petnaestogodišnjeg iskustva udruge. Već se redovito održavaju radionice bubnja, električne gitare, bas gitare te pjevanja, a na samom festivalu održat će se pokazne vježbe. Posjetitelji će moći sjesti za bubanj, uzeti gitare u ruke i zapjevati uz pomoć sugestija instruktora. Program je prilagođen svim dobnim skupinama.

**Izlagači**
Uz glazbene i performativne aktivnosti, festival će ugostiti brojne izlagače rukotvorina. Od prijepodnevnih sati pa do kasno u noć, dvadeset izlagača obogatit će festivalski duh. Na štandovima će se pronaći unikatni proizvodi od tekstila, stakla, keramike, drva, metala. Bit će izložen nakit, igračke, odjeća, slike na platnu, figurice te ostali umjetnički artikli.

**VEČERNJI PROGRAM U PETAK OD 20.00 H**

S početkom u 20.00 h na glavnoj pozornici održat će se koncertni nastupi.

[**Pokle**](https://www.facebook.com/pokle182/)
Bend Pokle nastao je 2019. godine. Prvi EP (Život je Dosadan, 2019.) baziran je na pop rocku i pop punku. Sve je počelo od akustičnog uličnog dua (Marin i Luka), nakon čega se pridružila Karolina na bubnjevima i Ivan na basu što je oformilo konačnu postavu. Pod utjecajem novih članova nastao je novi album koji će uskoro ugledati svijetlo dana.

[**Valovi**](https://www.facebook.com/valovibend/)
Riječki indie rock band Valovi nastao je sasvim slučajno, početkom 2018. godine. Trojac je ranije svirao u bendu Droid, a Goran je došao iz benda Kraj Programa. Dvije godine kasnije bend je u studiju Palach uz produkciju Tina Margana snimio album od devet pjesama imena Svalbard koji samo što nije ugledao svjetlo interneta. Glazba je melodična i pjevna, a članovi benda će se složiti da je sve to pop. Kako zvuči novi projekt poznatih aktera scene saznat će te po prvi puta uživo na festivalu Zvukom Preko Vode.

[**Kung FOO Fighters**](https://www.facebook.com/kungfoofightershr/) **(FF tribute)**
Riječki KUNG Foo Fightersi će za sve fanove prodrmati situaciju poznatim rock ‘n’ roll pjesmama američkih velikana. Pripremite se na tone i tone snažne energije kroz zvučne valove koju donose Kung Foo Fighters.

[**Iz@ Medošević**](https://www.facebook.com/garagerazval/) **& Borgie**
Izet je riječki glazbenik, pjesnik, kuhar, povremeni glazbeni radio urednik te klubski DJ.  Poznat kao član kultnih bendova O.Š, Sulud III i Avlijaneri, 2016. izdaje vlastiti konceptualni album “Granulo je sunce” potpisan za Dallas Records. 2017. počinje suradnju sa ritam sekcijom – Borgie ( Berislav Pavišić – bas, Kristian Debeuc – bubanj) gdje nakon dvije godine snimaju album “Opera u Sydneyu”, 2020. potpisan za Dallas Records. Bend je obišao mnoge bine i nadjačao mnoge u svojoj dugogodišnjoj karijeri te nastavlja i dalje sa svojim moćnim Rock n Rollom.

[**Po’ Metra Crijeva**](https://www.facebook.com/PoMetraCrijeva/)
Rijeka GORI! Prvi i jedini Ča-Metal bend na festivalu Zvukom Preko Vode. Vladari primorskog podzemlja inspiraciju crpe iz istarskih legendi, mitova i priča, a glazbu rade pod utjecajem istarske ljestvice i death metala.

[**Speedclaw**](https://www.facebook.com/speedclawrijeka/)
Heavy metal četvorac Speedclaw osnovan je krajem 2014., a u svojih 6. godina karijere napravio je što rijetko koji mladi bend napravi ispravno. Uz dvije europske turneje izbacili su dva mini albuma putem američkog Shadow Kingdom Records, rasprodali sve ploče, CDove i kazete, snimili odličan spot, a poznati su kao najprodavaniji bend u stranim zemljama na BandCampu i to rame uz rame s Krankšvester. Poznati su po svojoj točnosti, brzini i nabrijanim nastupima gdje u bijesnoj lavini zvuka tjeraju sve fanove dobrog starog speed metala na pogo i headbanganje.

[**Old Night**](https://www.facebook.com/OldNightband/)
Doom metal bend iz Rijeke nastao 2015. sa glavnom idejom da se stvori inovativna i originalna glazba, potpuno neopterećena očekivanjima drugih. Iako je Old Night uglavnom doom metal bend, na samu glazbu itekako utječe progresivni rock, blues i atmosferska glazba općenito. Ovaj petorac sa čak tri gitare u svojem sastavu nudi izuzetnu kvalitetu aranžmanima kroz svoja dva albuma “Pale Cold Irrevelence” i “A Fracture in a Human Soul”. Iza sebe imaju mnoštvo koncertata po Europi i Balkanu, potpisane ugovore s poznatim svjetskim kućama, a krasi ih i titula pobjednika 41. Ri Rock Festivala za nagradu Bend Godine.

**SUBOTA 11. srpnja**

**DNEVNI PROGRAM OD 10.00 H**

**Nastavljaju se radionice i Sajam rukotvorina brojnih izlagača, a od 14 sati održavaju se i susreti starih automobila te Vespi**

**9. Susret** [**Vespa Klub Rijeka**](https://www.facebook.com/vespaklubrijeka/)
U sklopu festivala održat će se deveto okupljanje ljubitelja legendarnog talijanskog skutera Vespe. Vespa je od 1946 kada je osmišljena zarobila srca diljem planete pa tako i srca mnogih Riječanki i Riječana u toj mjeri da su osnovali klub koji će svoje ovogodišnje okupljanje imati upravo u sklopu festivala.

**Rust and roll**
Rust n Roll je susret automobila, motocikala i drugih vozila starijih od 30 godina, a cilj je pokazati kako su godine za neke samo broj. U prvom planu susreta biti će vozila koja su bez obzira na svoje godine i dalje u svakodnevnoj upotrebi, a ideja za susret se stvorila iz ljubavi prema starijim vozilima i tome da u okolici Rijeke i nema susreta gdje stanje i izgled oldtimera nije u prvom planu.

**VEČERNJI PROGRAM U SUBOTU OD 20.00 H**

S početkom u 20.00 h na glavnoj pozornici održat će se koncertni nastupi.

[**PaperTigers**](https://www.facebook.com/PaperTigers.Rijeka/)
Novonastali punk/rock sastav iz Rijeke koji se okupljen krajem 2017. idejom kolega i prijatelja s lokalne demo scene. Mateo Davidović (Cut The Cord) na gitari, Luka Buchberger (Ishiatz) na bass gitari i Vedran Iskra (Tost) na bubnjevima, postavili su instrumentalne temelje koji su kasnije zaokruženi vokalom i tekstovima Jane Dabo Vukomanović (Officer Down). Zadnji se bendu pridružuje dolazi i Ivan Brajković (Kraj Programa, TOST) kao drugi gitarist, te upotpunjuje postavu i bend pronalazi željeni zvuk. 2020. izbacuju prvi (demo) single “Lust For Life”, nakon njega  “How Long Is Forever”, a pripremaju još nekoliko pjesama koje bi se na kraju ove godine mogle zaokružiti albumom prvijencem.

[**She Loves Pablo**](https://www.facebook.com/SheLovesPablo/) **(Zagreb)**
Zagrebački groove rockeri masnog zvuka već 15 godina stoje na vrhu alternativne scene u Hrvatskoj, a uz divlje nastupe koji su redovito rasprodani, karijernim koracima sve više dokazuju da su predodređeni za velike svjetske pozornice.

[**Rezerve**](https://www.facebook.com/evorezerve/) **(Makarska)**
Jedan od najperspektivnijih hrvatskih bendova nove generacije. Nastali na relaciji Makarska – Tučepi 2014. kao punk bend, malo po malo razvijali su svoj glazbeni izričaj. Za sebe kažu da su energični rock ‘n’ roll bend koji spaja romantično i tragično, pettyjevske rifove i ramonesovsku zaigranost. Glazbeni kritičari ih hvale, glazbeni portali vole, a radijske postaje puštaju njihove uspješnice “Ne voli, ne voli” , “Madona” i “Koga briga za zvijezde”.

[**Fakofbolan**](https://www.facebook.com/Fakofbolan-310494365700754/) **(Pula)**
Legendarni pulski bend Fakofbolan, osnovan je sredinom ’90ih godina odgajajući  mnoge generacije mladih punkera. To je bend na čijim koncertima  publika u glas pjeva tekstove koji u dobroj mjeri na njima osebujan način kritiziraju negativna stanja u današnjem društvu. Poznati po pjevnim i “sing-a-long” refrenima, zapakiranim u kombinaciju “uličnog” punkrock i “melodičnog” hardcore stila koji jednostavno zove na pogo i stage diving i nikog ne ostavlja ravnodušnim.

[**STARE PIZDE**](https://www.facebook.com/starepizde/) **(KUD Idioti tribute)**
Vokalno instrumentalni ansambl STP (Stare Pizde) zvučno interpretira barokne obrade pjesama najboljeg punk benda s prostora ex Jugoslavije KUD Idijota-a. Stare pizde publiku će rešetati hitovima pulskih velikana pred kojima će kapitulirati i najveći protivnici cover bendova.

[**Mašinko**](https://www.facebook.com/masinkoZG/) **(Zagreb)**
Uz poziciju na samom vrhu domaćeg punk rocka, Mašinka krasi neskriveno uvažavanje etabliranih kolega sa scene, ali prije svega i stalno rastuće publike. Specifični po neuobičajenoj postavi od čak tri gitare, isporučuju neodoljive rifove i brzo pamtljive, himnične refrene pod utjecajem kalifornijske punk škole. Bend je ove godine proslavio 10 godina postojanja i to oplemenio novim albumom pod nazivom “Danas ću, Sutra ću” kojeg će i promovirati ovom prilikom.